รัฐบาลไทย-ข่าวทำเนียบรัฐบาล-ครม. เห็นชอบข้อตกลงกลุ่มประเทศแม่โขง-ล้านช้าง ว่าด้วยเรื่องการแลกเปลี่ยนข้อมูลสารสนเทศด้านน้ำ
วันพุธที่ 28 ตุลาคม 2563
ครม. เห็นชอบข้อตกลงกลุ่มประเทศแม่โขง-ล้านช้าง ว่าด้วยเรื่องการแลกเปลี่ยนข้อมูลสารสนเทศด้านน้ํา
คณะรัฐมนตรีเห็นชอบข้อตกลงกลุ่มประเทศแม่โขง-ล้านช้าง ว่าด้วยเรื่องการแลกเปลี่ยนข้อมูลสารสนเทศด้านน้ํา
นางสาวรัชดา ธนาดิเรก รองโฆษกประจําสํานักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 28 ตุลาคม 2563 ว่า ด้วยประเทศไทยเป็นสมาชิกของกรอบความร่วมมือแม่โขง-ล้านช้าง ประกอบด้วยสมาชิกอีก 5 ประเทศ คือ จีน กัมพูชา ลาว เมียนมา และเวียดนาม ซึ่งแต่ละประเทศได้ใช้ประโยชน์จากแม่น้ําโขง (ส่วนช่วงแม่น้ําโขงที่ไหลผ่านประเทศจีน เรียกว่า แม่น้ําล้านช้าง) แต่ยังไม่มีข้อตกลงในการบูรณาการข้อมูลสารสนเทศด้านน้ําร่วมกัน ซึ่งข้อมูลนี้มีความสําคัญอย่างยิ่งสําหรับหน่วยงานที่เกี่ยวข้องในการประเมินสถานการณ์และป้องกันภัยพิบัติต่าง ๆ ที่อาจเกิดขึ้นกับประชาชนบริเวณแม่น้ําโขง
วันนี้ ครม. จึงมีมติเห็นชอบร่างบันทึกความเข้าใจว่าด้วยการให้สารสนเทศด้านน้ําของแม่น้ําล้านช้างตลอดทั้งปีโดยจีนแก่ประเทศสมาชิกคณะทํางานร่วมว่าด้วยความร่วมมือด้านทรัพยากรน้ํา (Joint Working Group on Water Resources: JWG) ของกรอบความร่วมมือแม่โขง – ล้านช้าง (Mekong – Lancang Cooperation: MLC) และร่างหนังสือแสดงเจตจํานงว่าด้วยการจัดตั้งกลไกการแบ่งปันสารสนเทศความร่วมมือด้านทรัพยากรน้ําของกรอบแม่โขง-ล้านช้าง โดยมีสาระสําคัญดังนี้
1.ร่างบันทึกความเข้าใจว่าด้วยการให้สารสนเทศด้านน้ําของแม่น้ําล้านช้างตลอดทั้งปี โดยจีนแก่ประเทศสมาชิกคณะทํางานร่วมว่าด้วยความร่วมมือด้านทรัพยากรน้ํา ของกรอบความร่วมมือแม่โขง – ล้านช้าง มีวัตถุประสงค์เพื่อส่งเสริมความร่วมมือด้านทรัพยากรน้ํา และตอบสนองการบรรเทาอุทกภัยและภัยพิบัติของประเทศในแถบแม่น้ําโขง โดยคณะทํางานร่วมสาขาทรัพยากรน้ําของฝ่ายจีน ตกลงจะส่งข้อมูลด้านอุทกวิทยาเกี่ยวข้อมูลฝนและข้อมูลระดับน้ําของแม่น้ําล้านช้างตลอดปี จากสถานียุนจิ่นหง และสถานีหมานอัน ให้กับคณะทํางานร่วมสาขาทรัพยากรน้ําของประเทศสมาชิก 5 ประเทศ คือ ไทย กัมพูชา ลาว เมียนมา และเวียดนาม วันละ 2 ครั้ง แบ่งเป็น ครั้งที่ 1 ส่งข้อมูลช่วงเวลาก่อน 09.00 น. (เวลาปักกิ่ง) รวมถึงข้อมูลที่สํารวจตั้งแต่เวลา 21.00 น. ของวันที่ผ่านมาถึงเวลา 08.00 น. ของวันรุ่งขึ้นด้วย ครั้งที่ 2 ก่อนเวลา 21.00 น. (เวลาปักกิ่ง) รวมถึงข้อมูลที่สํารวจตั้งแต่เวลา 09.00 - 20.00 น. ของวันนั้นด้วย ในส่วนของค่าใช้จ่ายนั้น ฝ่ายจีนตกลงที่จะรับผิดชอบค่าใช้จ่ายในการจัดหาข้อมูลด้านอุทกวิทยาและค่าใช้จ่ายที่เกิดขึ้นจากการจัดส่งข้อมูลให้แก่คณะทํางานร่วมประเทศต่างๆ ทั้งนี้ เมื่อมีการลงนามในบันทึกความเข้าใจฉบับนี้แล้ว จะเริ่มมีผลตั้งแต่วันที่ 1 พฤศจิกายน 2563 เป็นต้นไป เป็นเวลา 5 ปี และจะขยายเวลาออกไปอีก 5 ปี โดยผ่านความเห็นชอบจากภาคี
2.ร่างหนังสือแสดงเจตจํานงว่าด้วยการจัดตั้งกลไกการแบ่งปันสารสนเทศความร่วมมือด้านทรัพยากรน้ําของกรอบแม่โขง-ล้านช้าง เป็นการสนับสนุนการสร้างแพลตฟอร์มการแบ่งปันข้อมูลความร่วมมือทรัพยากรน้ําแม่โขง-ล้านช้าง ซึ่งมีวัตถุประสงค์เพื่อ 1)เสริมสร้างความร่วมมือที่ดีต่อกัน ความเสมอภาคผลประโยชน์ร่วมกัน ความเข้าใจและความไว้ใจในด้านทรัพยากรน้ําระหว่างประเทศสมาชิกกรอบความร่วมมือแม่โขง-ล้านช้าง 2)ส่งเสริมการพัฒนาอย่างยั่งยืน การบริหารจัดการและการอนุรักษ์น้ําและทรัพยากรที่เกี่ยวข้องในประเทศสมาชิก 3)สนับสนุนการแบ่งปันและการใฝช้ข้อมูลที่เกี่ยวข้องกับน้ํา ความรู้ ประสบการณ์ และเทคโนโลยีระหว่างประเทศสมาชิก และ 4)พัฒนาการตอบสนองต่อความท้าทายที่เกี่ยวข้องกับน้ําอย่างทันท่วงที รวมทั้งอุทกภัยและภัยแล้งในลุ่มแม่น้ําโขง-ล้านช้าง โดยกําหนดให้หน่วยงานรัฐที่เกี่ยวข้องและองค์กรที่เกี่ยวข้องกับความร่วมมือด้านทรัพยากรน้ําแม่โขง-ล้านช้าง ประชาชนทั่วไปและผู้ใช้อื่น สามารถเข้าใช้งานแพลฟอร์ม ดังกล่าวได้
...........................